Papersnake/gushiwen huggingface dataset:
傚东坡从欧阳公咏雪体不用盐玉鹤鹭絮蝶飞舞
袁说友（宋代）

楼头一夜寒声促，但怪重衾惯藏六。
小窗起听枯叶鸣，更觉凝寒透肌粟。
乃知龙公修故事，幻作轻细巧翻覆。
抟空积势欺檐楹，过眼随风满坑谷。
云涛衮衮浩无际，顷刻庭前三万斛。
小山爱我已霜鬓，老尽苍崖垂布瀑。
儿童爱雪不爱身，堆削形橅笑盈掬。
风梢袅娜困无奈，一一扶头恣敲朴。
我来苕霅四寒暑，破漏怜渠数间屋。
无人推户起僵卧，漫把清风继前躅。
寒炉夜拨终不焰，冻笔呵吟已先秃。
人间忧乐有定分，隣家乃奏琵琶曲。
回飚落屑点翠袖，纷纷花映花奴肉。
杜陵老眼不禁寒，只有诗筒再三读。
请君早办雪儿歌，唤取诗翁醉醽醁。
李长吉
柯梦得（宋代）

天遣皇孙二十七，若木望来高几尺。行空万里是祥云，入地千几成琥珀。

玉楼渺漠无人到，高台自古悲风早。碧云尽处是天衢，更没青青河畔草。
顾玉山园池十有六咏 其二 玉山佳处
袁华（明代）

玉山最佳处，窗户绝纤埃。门无俗士驾，禽鸟不惊猜。
文叔转送畏知初到长沙寄诸弟及示同志二诗次
赵蕃（宋代）

山林容我病，道路忆君长。
忽枉潇湘句，中含屈宋香。
细参同晤语，深卷胜书行。
归棹知非远，胡为苦念乡。
陆农师又示第五和篇褒借益勤辄复酬答
苏颂（宋代）

讲序尝登虎观西，玺书对罢武都泥。
前言往行推多识，细管纤都不自携。
信史已成知有法，好诗频寄更无题。
就中醉墨人偏爱，应与南朝小谢齐。
次丘监丞破山夜集并纤字韵 其二
释居简（宋代）

拟把南枝雪，簪坡醉帽檐。袖春如有脚，鉴冰影无蟾。

采笔吟方勇，长城令更严。僧房虽冷落，简古发秾纤。
宫词
宋白（宋代）

如何帝女降钧天，泽国增封旧粉田。
仙史多才颜似玉，乘鸾消息在今年。
出常山界使回有寄
杜荀鹤（唐代）

自小即南北，未如今日离。封疆初尽处，人使却回时。

开口有所忌，此心无以为。行行复垂泪，不称是男儿。
雨夜呈长官
李群玉（唐代）

远客坐长夜，雨声孤寺秋。请量东海水，看取浅深愁。

愁穷重于山，终年压人头。朱颜与芳景，暗赴东波流。

鳞翼思风水，青云方阻修。孤灯冷素艳，虫响寒房幽。

借问陶渊明，何物号忘忧。无因一酩酊，高枕万情休。
瑞鹧鸪
徐照（宋代）

雨多庭石上苔文。门外春光老几分。为把旧书藏宝带，误翻残几湿绡裙。

风头花片难装缀，愁里莺声怯听闻。恰似剪刀裁破恨，半随妾处半随君。
谒金门
陈克（宋代）

春草碧。忆著去年寒食。白C57C红裙香□□，折花闹调客。

好在江南江北。燕子不传消息。醉眼腾腾羞面赤。断肠侬记得。
别郑大用于浔阳
杨冠卿（宋代）

子真千载士，流风凛然存。
襟期辈古人，喜见云礽孙。
客里青灯连夜语，痛饮忘形到尔汝。
欣髯一笑倚胡床，浩歌赤壁凌云句。
枫叶荻花秋，送客令人愁。
挽君君不留，今日具扁舟。
我欠盖头茅一把，何时去结鸡豚社。
泽畔行吟醉复醒，共看属玉双飞下。
送迁客二首
于鹄（唐代）

得罪谁人送，来时不到家。白头无侍子，多病向天涯。

莽苍凌江无，黄昏见塞花。如今贾谊赋，不漫说长沙。

流人何处去，万里向江州。孤驿瘴烟重，行人巴草秋。

上帆南去远，送雁北看愁。遍问炎方客，无人得白头。
过函谷关
杨齐哲（唐代）

地险崤函北，途经分陕东。逶迤众山尽，荒凉古塞空。

河光流晓日，树影散朝风。圣德今无外，何处是关中。
青玉案（书七里桥店）
廖行之（宋代）

片帆稳送扁舟去。又还踏、江湖路。回首京城旧游处。断魂南浦，满怀装恨，别后凭谁诉。

长歌击剑论心素。有志功名未应暮。自诵百僚端复许。归来犹记，东坡诗语，但草凌云赋。
送友出塞
邵岷（清代）

离笛作边声，怜君万里行。雪埋光禄塞，云起赫连城。

地入龙沙阔，身将马革轻。封侯原素志，去矣莫沾缨。
神山歌
陆游（宋代）

吾闻海中五神山，其根戴以十五鳌。
一朝六鳌被钓去，岱舆员峤沉洪涛。
尚余三山岿然在，当时不没争秋毫。
如何蓬莱又已浅，忽见平地生藜蒿。
伏羲迨今几万岁，世事如火煎油膏。
娶妻不敢待翁命，治水无暇怜儿号。
避谗奔楚仅得免，历聘返鲁终不遭。
老聃关尹亦又死，人实危脆无坚牢。
有口惟可饮醇醪，有手惟可持霜螯，勿令他人复笑汝，後有万世来滔滔。
书王定国所藏烟江叠嶂图（王晋卿画）
苏轼（宋代）

江上愁心千叠山，浮空积翠如云烟。
山耶云耶远莫知，烟空云云山依然。
但见两崖苍苍暗绝谷，中有百道飞来泉。
萦林络石隐复见，下赴谷口为奔川。
川平山开林麓断，小桥野店依山前。
行人稍度乔木外，渔舟一叶江吞天。
使君何従得此本，点缀毫末分清妍。
不知人间何处有此境，径欲往买二顷田。
君不见武昌樊口幽绝处，东坡先生留五年。
春风摇江天漠漠，暮云卷雨山娟娟。
丹枫翻鸦伴水宿，长松落雪惊醉眠。
桃花流水在人世，武陵岂必皆神仙。
江山清空我尘土，虽有去路寻无缘。
还君此画三叹息，山中故人应有招我归来篇。
九日送人
陈颜（宋代）

今夕遂独坐，今晨已别离。
同此良宵中，秋意各自知。
滟滟潮与汐，来往亦何为。
嗟尔扁舟子，何时老藩篱。
李翰林墓
宋无（元代）

一骑紫鲸去，空掩谢山莹。
落月今谁吊，长庚夜自明。
乾坤沈秀气，江水带衰声。
天上多宫府，文章不可轻。
游严真观支机石而壁有记古鼎丹
喻汝砺（宋代）

古木共幽意，长廊亦晏如。于焉咏逍遥，且复散衣裾。

尘虑飒已咏，道心颇闳舒。不知度世人，去此岁几徂。

云何有丹砂，尚尔留庭隅。支机亦悠哉，谁复订有无。

我知此公意，慨彼元鼎初。继之五凤问，斯民毙刀锯。

聊欲谢世网，欻以道自娱。抱独理自会，旷怀遗所拘。

初匪逃世人，而世自我疏。含默念斯人，起我忧患馀。
水调歌头
张元干（宋代）

放浪形骸外，憔悴山泽癯。倒冠落佩，此心不待白髭须。聊复脱身鹓鹭，未暇先寻水竹，矫首汉庭疏。长夏啖丹荔，两纪傲闲居。

忽风飘，连雨打，向西湖。藕花深处，尚能同载麹生无。听子谈天舌本，浇我书空胸次，醉卧踏冰壶。毕竟凌烟像，何似辋川图。
鬼方道中二首 其一
倪学究钜（明代）

垂老投荒极，风尘惨独行。流离遭世难，贫贱得人轻。

烽起知兵合，岚开卜雨晴。敢辞山路险，日暮且孤征。
寄寿太宰杨公三首 其三
唐伯元（明代）

总为社稷爱苍生，疏懒猥承国士名。一饭只今谁吐哺，三台此日望调羹。

歌残白雪何人和，眼看黄河几度清。惟有祥光南极外，夜深长拱帝星明。
送同年蒲叔范察判杭州监
王畴（宋代）

释之久未调，王粲当从军。谓言塞垣事，壮气横风云。

育材幸明代，荐贤无令君。如无汉酤冗，沈此荆山珍。

萍氏本讥酒，周官有彝伦。孝武事却攘，志清天地屯。

连兵无时已，四海萧然贫。官始操酿具，榷之饱师人。

利源一以泄，颓波荡无垠。糜谷费耒耜，良糵争清醇。

酒禁著律令，犯笞及其身。狂药乃陷阱，伤哉尧舜民。

炎灵属我后，天资英且仁。邦力早雄富，汉制仍相循。

岁赋二千万，经入固已勤。弥年拥武节，聚边清国氛。

雄雄百万师，跨迈击燕秦。仰给倾武库，赏赍图戎勋。

加敛犹不足，返古当何云。杭城东南剧，地将湖海邻。

榷利冠天下，旗亭压重闉。彼虽斗筲职，亦择才英臣。

风露气已肃，溪潭寒弥新。沙榜朝汍汍，吴涛暮沄沄。

南州近牛斗，气象雄霜旻。汀枫变老蘖，赤叶晴相纷。

尝茶泊幽寺，观鱼下轻䑳。行当收翘楚，宁复混蒸薪。

无为狎吴叟，坐恋秋江莼。
颂古九首
释梵思（宋代）

黄鹤楼前鹦鹉洲，夕阳西去水东流。
要知诸佛居何处，风叶萧萧月满楼。
用元韵答徐幼文
王炎（宋代）

学道工夫要汲深，尘生麈尾坐书林。
何妨缓步时过我，试共玄谈一洗心。
翠岫绕溪双鹭下，绿阴覆屋乱蝉吟。
是中别有无声句，莫笑迟迟不嗣音。
张希元承事挽词二首 其一
孙觌（宋代）

秀发豪眉覆两颧，身长九尺地行仙。楚人尚记庚寅日，晋客浑疑甲子年。

批凤玺书光洗眼，刻鸠灵杖稳随肩。世人欲计吾公事，膝上郎君雪满颠。
题林子默隐居
林迥（宋代）

先生平昔命何非，万卷诗书一布衣。回首长安成底事，吴山苍翠几时归。
雪中不见女几山
蔡襄（宋代）

宜阳南路是仙山，雪拥云埋杳霭间。
洗眼来看无处觅，不知可复在尘寰。
新月二首 其一
李纲（宋代）

碧落银蟾吐，知从何处来。雕弓弦未上，宝镜匣初开。

照水钩沉影，窥人光满怀。微升已西没，露坐兴悠哉。
卜算子 用韵答赵晋臣敷文，赵有真得归.....
辛弃疾（宋代）

百郡怯登车，千里输流马。乞得胶胶扰扰身，却笑区区者。野水玉鸣渠，急雨珠跳瓦。一榻清风方是闲，真得归来也。
百字令 寇氛未靖，雨窗闷坐，灯下填此
宗婉（清代）

已交冬杪，凭萧萧飒飒，似将秋作。几阵飘来斜复整，乱扑小窗灯火。

风紧云凄，天低月黑，旅梦如何度。听残宵柝，披衣还起愁坐。

见说故里兵戈，他乡鼙鼓，处处烽烟阻。不定行踪萍泛水，琐尾吟成谁和。

老逼人来，饥驱儿去，只剩凄惶我。仰天而叹，泪花和雨飞坠。
奉敕题古瓷琴
梁诗正（清代）

烧土乃成埙，八音有瓷作。桐材易以制，取韵果奚若。

尝闻古琴易，列瓮宛藏橐。鸣弦应虚响，风籁转松壑。

谁令哀玉弹，翻向陶家托。修内重官窑，供御想如昨。

希声代传宝，长奉歌风乐。赋质谢虫穿，无劳鞠通索。

古黝隐沈沈，冲然具元泊。鉴赏自天题，浮光映铜雀。
蝶恋花（稼轩坐间作，首句用丘六书中语）
杨炎正（宋代）

点检笙歌多酿酒。不放东风，独自迷杨柳。院院翠阴停永昼。曲栏隋处堪垂手。

昨日解酲今夕又。消得情怀，长被春僝僽。门外马嘶从去后。乱红不管花消瘦。
嘲春风
温庭筠（唐代）

春风何处好？别殿饶芳草。
苒嫋转鸾旗，萎蕤吹雉葆。
扬芳历九门，澹荡入兰荪。
争奈白团扇，时时偷主恩。
次韵酬锡远孤坐有怀
刘弇（宋代）

白简差差长蠹鱼，强颜那复计三馀。长波不洗客愁去，脱叶似将官况疏。

行乐醉乡金欲尽，投身老境岁还除。因持旧史论窗烛，大半功名不是书。
孙侯见和复次韵五首 其三
释德洪（宋代）

历世兴亡皆可数，升平不复似今朝。野居兴味应无限，小字明窗拔二萧。
鬓上偶见一白
赵完璧（明代）

鬓上一茎雪，眼中一点血。万事竟蹉跎，难教心似铁。
自题墨竹
郑思肖（宋代）

万顷琅玕压碧云，清风幽兴渺无垠。当时首肯说不得，不意相知有此君。
约诸人游罗坊观
谢薖（宋代）

阳夏吾鼻祖，人物倾九州。间携东山妓，文靖极风流。

屐齿步飞磴，快哉康乐游。耳孙牛马走，阘惰无匹俦。

但有爱山趣，尚能继前修。颇厌城市尘，拘絷如楚囚。

朅来龙泉上，杖履随沙鸥。幽寻风露静，江月动金虬。

青山带长江，佳气日夕浮。旁有列仙家，丹楼连飞楼。

琴书静无华，竹树烦更幽。约我云霞交，兹游及清秋。

朱弦荡尘襟，芳尊写牢愁。道士如弥明，长颈高结喉。

初无石鼎句，崄怪压刘侯。从渠倚壁睡，吾属足冥搜。
伤卢献秀才（献有《愍征赋》一卷，人为作注）
皮日休（唐代）

愍征新价欲凌空，一首堪欺左太冲。只为白衣声过重，

且非青汉路难通。贵侯待写过门下，词客偷名入卷中。

手弄桂枝嫌不折，直教身殁负春风。
京口留别徐大补阙赵二零陵
储光羲（唐代）

皇州月初晓，处处鼓钟喧。树出蓬莱殿，城开阊阖门。

近臣朝琐闼，词客向文园。独有三川路，空伤游子魂。
寓建宁推厅送黄子俊
陈著（宋代）

一聆清话觉昏蒙，樽酒何时可再同。
最是秋风恃轻薄，易吹羁袂作西东。
夏旱五首
刘克庄（宋代）

井以瓶罂竭，溪堪揭厉行。
蟹泉一摘子，辛苦上山迎。
偈颂六十首
释昙华（宋代）

药山道头，云岩知尾。
虽然头尾相称，要且不知羞耻。
绿萼梅二首
任希夷（宋代）

绿趺黄蕊衬瑶华，霜雪林中自一家。
最好月寒迷粉素，翠钿依红独横斜。
颂证道歌·证道歌
释印肃（宋代）

取不得，舍不得，
自是眼盲心裹黑。居大洋海口焦乾，
两手问人觅水吃。
送宣州周录事
韦应物（唐代）

清时重儒士，纠郡属伊人。薄游长安中，始得一交亲。

英豪若云集，饯别塞城闉。高驾临长路，日夕起风尘。

方念清宵宴，已度芳林春。从兹一分手，缅邈吴与秦。

但睹年运驶，安知后会因。唯当存令德，可以解悁勤。
巫臣二首
张耒（宋代）

咫尺山河不易知，无言莫谓即无思。
人间只见枝头茧，不悟春蚕暗理丝。
渔父四时曲·夏
赵汝鐩（宋代）

烟溪流碧浸炎空，涤濯袢蒸蒹葭风。
大港小港凉世界，隔堤荷荡香到篷。
侬家生长舟一叶，岂识人间半点热。
青笠绿蓑山雨来，雨过波平夜撑月。
水亭避暑冰玉肌，枕设珊瑚簟琉璃。
笑指渔父何辛苦，渔父掉头浑不顾。
文宣王及其弟子赞
宋高宗（宋代）

轼彼穷阎，达士所宾。
邦无道谷，进退孰伦。
敝衣非病，无财乃贫。
赐虽不怿，清节照人。
高阳道中
刘汲（宋代）

杏花开过野桃红，榆柳中间一径通。禽鸟不呼村坞静，满川烟雨淡濛濛。
军中一彦士少好读书喜谈论文章工拙尤笃意诗学求指南于仆为赋一律以赠之
叶颙（元代）

知公雅志喜文章，光燄须观万丈长。太傅辞华宜鉴别，翰林豪放不寻常。

笔端妙语诚须识，马上奇功慎勿忘。正是英雄驰骋日，策勋麟阁姓名香。
第一楼秋兴 其二
叶春及（明代）

秦军汉将昔临关，曾闪旌旗五岭间。南帝殿庭随桂水，左丞坟岭满枫山。

潮声实见迎秋早，栈道虚疑出塞难。万古圣朝形胜地，海滨真有虎龙蟠。
白鹭洲
曾极（宋代）

江水悠悠绿染衣，淮山渺渺翠成围。
南朝鹭序归何处，唯见沧洲白鸟飞。
见野草中有曰白头翁者
李白（唐代）

醉入田家去，行歌荒野中。如何青草里，亦有白头翁。

折取对明镜，宛将衰鬓同。微芳似相诮，留恨向东风。
府试雨夜帝里闻猿声
吴融（唐代）

雨滴秦中夜，猿闻峡外声。已吟何逊恨，还赋屈平情。

暗逐哀鸿泪，遥含禁漏清。直疑游万里，不觉在重城。

霎霎侵灯乱，啾啾入梦惊。明朝临晓镜，别有鬓丝生。
小品
佚名（宋代）

正天气凄凉，鸣幽砌，向枕畔、偏恼愁心，尽夜苦吟。
颂四宾主 其四
释印肃（宋代）

直须认得本来真，智识心知外道人。眹迹不留无对待，乾坤无不是吾身。
次窦子野韵
刘跂（宋代）

不辞身热野田风，水引膏环入眼中。曲米顾公多乐事，锄犁怜眼有深功。

博闻可但百间屋，爱客未嫌三斗葱。天麦毒人安敢献，莫令堂上一尊空。
答问诗十二篇寄呈满子权其三耒问鎛
王令（宋代）

一畦失之荒，尔力亦可耨。
天下方漫芜，尔功亦何有。
自龙泉乘车由双峰至香岩寺
王志鳌（清代）

西阁踟蹰别，出门趣更真。云飞知送客，花笑欲留人。

径转泉声细，车停鸟语新。遥看仙境出，掩映别嶙峋。
扈从温泉同紫微黄门群公泛渭川得齐字
苏颋（唐代）

虹旗映绿荑，春仗汉丰西。侍跸浮清渭，扬舲降紫泥。

近临钧石地，遥指钓璜溪。岸转帆飞疾，川平棹举齐。

傅舟来是用，轩驭往应迷。兴阕菱歌动，沙洲乱夕鹥.
满江红·屑玉飞霙
卫宗武（宋代）

屑玉飞霙，正堪称、冯夷展布。空几度、痴云凝聚，狂风掀舞。点点抛扬珠作霰，纤纤断续丝垂雨。借银河、翦刻六花飘，天应许。水漠漠，斜桥渡。烟淡淡，长亭路。望寒莎衰草，总成愁绪。坡老新堤须好在，逋仙孤屿犹堪去。共寻梅、止欠雪双清，烦青女。
仙谷词送别西宪杨少卿奉祠东归
程公许（宋代）

揽飞云涪遐思，轶迅飚涪流目。
涪之水涪涉瀰，秘殊途同归境涪仙谷。
彼仟谷涪何有，辟埃氛涪泬寥。
森幽篁涪拥翠，蓊喜柏涪相樛。
路窈窕涪山盘纡，田可稼涪溪可渔。
谷中人涪归何时，雾冥涪雨霏霏。
人心洪涛涪冲群航，世途羊肠涪聩君马。
盍舍策涪停桡，聊相羊涪田野。
兰室涪蕙裯，鹤舞涪猿嗥。
君归来涪何乐，澹无取涪焉求。
敷床涪千万轴，问何如涪岳之麓。
慨视世涪抢攘，忍洁身涪幽独。
谷中人涪无淹留，霭肤寸涪泽九州。
芳菲涪未沫，期岁晚涪逍遥。
杂兴四首
赵蕃（宋代）

家居百金货，富可千金敌。
持行鬻于市，曾微一钱直。
人或不汝知，汝售无固急。
邂逅识真者，百金还复得。
依韵和介之未开菊
范仲淹（宋代）

本非桃李色，佳节敢先开。
席上无言晚，霜前幸未摧。
芳心应有待，真赏直须催。
愿上金樽寿，何伤蝶不来。
即事
杜甫（唐代）

百宝装腰带，真珠络臂鞲。笑时花近眼，舞罢锦缠头。
琮上人以诗惠茶笋
史弥宁（宋代）

解道碧云句，三生汤惠休。
试春辍鹰爪，斸雨饷猎头。
梦境可容到，饞涎那复流。
舌端吾荐取，倘不负珍投。
次曾景建红泉精舍韵
赵汝谈（宋代）

康乐秀髯长拂巾，伐山走鹿辟车尘。
才毫并触当时祸，物色分留后代人。
环涧已为僧去碣，红泉今与子通邻。
著书万卷精庐里，成佛生天自致身。
偈颂十四首
释印肃（宋代）

君不见烂柯仙，一局知他几度年。
自出洞来谁作对，未曾学手早赢先。
高不高，玄不玄，
默然轻转不能言。得失都卢无个事，
一时收拾华堂前。若人要问消息，
落落真风印碧天。
次韵斯远别后见寄六言四首 其三
赵蕃（宋代）

学道了无得处，空云孟子鲁论。为文老益退步，怀哉赋鵩招魂。
句
高似孙（宋代）

太乙神仙游册府，秦王学士凭阑干。
村店竹床
杨万里（宋代）

村店事事无，秋热夜夜至。
一双好竹床，无人将去睡。
题息轩
黄庭坚（宋代）

僧开小槛笼沙界，郁郁参天翠竹丛。
万籁参差写明月，一家寥落共清风。
蒲团禅板无人付，茶鼎薰炉与客同。
万水千山寻祖意，归来笑杀旧时翁。
偶兴 其一
韩淲（宋代）

往来邻并岁年深，老稚空忙庆吊心。美恶衰荣消长事，又须著眼一沉吟。
西陵寄灵一上人
皇甫冉（唐代）

西陵遇风处，自古是通津。终日空江上，云山若待人。

汀洲寒事早，鱼鸟兴情新。回望山阴路，心中有所亲。
秋日
高翥（宋代）

独客飘然物外游，江南江北总宜秋。
芭蕉昨夜缘何事，和雨和风作许愁。
健儿 其一
杨彝珍（清代）

野日白荒荒，原风寒凄凄。健儿将东征，阿母牵裾啼。

健儿语阿母，送我休泣血。我行一无苦，骨肉恩岂绝。

军行千里凭留连，旌竿杳杳弥平川。行舟惊散如凫鸭，偶然落手拦索钱。

得饱还就倡楼宿，市人谁敢诃醉眠。此行良自爱，何忍投虎口。

主将千金躯，亦欲尾贼后。时张虚捷报甘泉，归来自有印悬肘。

上堂再拜为母寿，谁识当年旧屠狗。
游刘园分韵得峡字
赵汝鐩（宋代）

园林十亩余，此邦人推甲。
匝谷筼筜净，循沼芙蓉夹。
波暖游鱼乐，机忘飞鸥狎。
剧谈互挥尘，曲栏凭斗鸭。
棋仙俱自负，国手未许插。
酒胆各称雄，觥船不留呷。
半酣索分吟，韵严苦才乏。
枯肠搜欲断，险字终难压，
阁笔视诸公，词源羡流峡。
次望喜驿始见嘉陵江得予友天章张文裕西使日
宋祁（宋代）

东流江水鸭头春，南隔高原背驿尘。
便使滩声能怨别，此愁不独北归人。
宿袁州城外祥符观越日徙纠廨舍
孙觌（宋代）

宜春客舍无一席，古观独眠不能夕。破屋飕飕人雨立，空林能能蛩夜绩。

青袍白马郡督邮，晨门过我鸣前驺。不求五斗彭泽米，且卧百尺陈登楼。
山居七咏·省斋
方岳（宋代）

圣处终难举似人，二三子在最情亲。
於中检点平生看，香缕萦帘眇此身。
新秋
刘敞（宋代）

七月荆人亦具裘，朔风飒飒动昭丘。巫峡出云杳无定，洞庭飞月绝堪愁。

长歌濯足沧浪水，回首开襟西北楼。宇宙歊蒸暂潇洒，小山青桂与淹留。
辛亥各口占十绝
刘克庄（宋代）

柱史颂卿压病身，年高拜立两愁人。
龙钟忽被还山诏，腰脚于今得欠伸。
鉴亭
李新（宋代）

石壁缘云白，松风特地哀。
断鸿随眼没，秋浪擘山来。
鼓急船头转，山明雨脚开。
知公归未得，此作望乡台。
汉南晤魏侯彦诚魏侯赠诗期依韵和已而荆门受代归乡襄务冗甚未果答既离襄阳舟中追和
王之望（宋代）

白头有如新，倾盖或如故。乃知意气间，投分自有处。

魏公使汉南，风采耸一路。凋残濡膏泽，冤讼廓氛雾。

游刃若发硎，调琴不胶柱。平生不相识，见我国士遇。

杯盘倒箱箧，笑语杂卮寓。岂惟倾肺腑，便可托婴孺。

慰我畴昔心，何啻封万户。离觞岘山曲，握手惜欢聚。

江风吹行色，短棹不得住。临岐亦何言，加餐纳多祜。
玉烛新·白海棠
顾太清（清代）

初晴新雨后。乍洗褪胭脂，缟衣妆就。东风倦倚，憨憨态、不管敲残更漏。嫩寒天气，正睡稳、乌衣时候。深夜静、银烛高烧，微香暗侵襟袖。
盈盈一点芳心，占多少春光，问卿知否？红妆莫斗。谁得似、净骨天然清瘦。神娟韵秀。雅称个、花仙为首。还要倩、流水高山，花前慢奏。
寄钟常侍
罗隐（唐代）

一从朱履步金台，蘖苦冰寒奉上台。峻节不由人学得，

远途终是自将来。风高渐展摩天翼，干耸方呈构厦材。

应笑樟亭旧同舍，九州无验满炉灰。
护国寺诗 其一
许景衡（宋代）

未暇远寻庐阜游，只消护国也深幽。种莲惠远谁还往，得酒渊明自献酬。

恶句多惭居唱首，高吟长许作遨头。请看十八人同社，尽是人间第一流。
句
胡铨（宋代）

中有羁孤湿帽尖。
一字百题示商君祥 其二十八 蝶
李俊民（金朝）

元从生处乐，肯向死前休。花底人閒世，如何不梦周。
宫词 其十七
赵佶（宋代）

春暮纷纷荡柳绵，欲回炎律困人天。宫妆永昼多闲宴，惯折珍珠结翠钿。
少年游（长至日席上作）
毛滂（宋代）

遥山雪气入疏帘。罗幕晓寒添。爱日腾波，朝霞入户，一线过冰檐。

绿尊香嫩蒲萄暖，满酌破冬严。庭下早梅，已含芳意，春近瘦枝南。
沁园春·五狱三光
佚名（宋代）

五狱三光，孕秀精神，时生俊髦。看出匣锋芒，备施盘错，济川力量，历试风涛。直卷经纶，十徵不就，争羡先生出处高。徜徉处，有晋公绿野，陶令东皋。精神翰墨游遨。无一点风霜上鬓毛。不访蓬莱，遍搜仙药，不登阆苑，三摘蟠桃。洒洒丰姿，棱棱标致，长对梅花雪里梢。青如许，与老松苍竹，定岁寒交。
贫女词寄从叔先辈简
孟郊（唐代）

蚕女非不勤，今年独无春。二月冰雪深，死尽万木身。

时令自逆行，造化岂不仁。仰企碧霞仙，高控沧海云。

永别劳苦场，飘飖游无垠。
小绝句
张埴（宋代）

人言头上白，皆自愁中得。
拍手笑沙鸥，满身都是愁。
奉寄黄岩使君邝载道柱史答来教也二首 其一
陈献章（明代）

御史交情白首真，传书况复有严亲。黄岩逐客遥怜汝，紫水渔竿更恼人。

岁月江湖双鬓短，声名天地一官贫。相逢他日论何事，次第哦诗百首新。
夏日偶成
黄氏（明代）

深院尘消散午炎，篆烟如梦昼淹淹。
轻风似与荷花约，为送香来自卷帘。
喜高平表妹至
廖云锦（清代）

尔我襟期喜共知，笑言频到漏残时。开奁会看将完绣，剪烛閒敲未定诗。

金鸭灰深香篆袖，晶帘风定落花迟。晚来又恐轻言别，月底镫前系梦思。
赠王枢密
王建（唐代）

三朝行坐镇相随，今上春宫见小时。脱下御衣先赐著，

进来龙马每教骑。长承密旨归家少，独奏边机出殿迟。

自是姓同亲向说，九重争得外人知。
过鸿仪寺
晃冲之（宋代）

折苇枯荷倒浦风，黑支垂雨挂长虹。
山僧生养池鱼看，不许游人学钓翁。
送馀姚知县陈最寺丞
叶清臣（宋代）

旧见恩初渥，新游刃久虚。
官曹鹊树下，民版象耕馀。
山迥人逢麂，江清客厌鱼。
送君多怅望，云外是亲居。
秋夕遣兴
汪晫（宋代）

秋月清如水，凉生善养堂。
鹊惊梧叶坠，露厌稻花香。
煨芋荐蛆白，开橙擘蟹黄。
客来随所有，此兴不能忘。
食田螺
韩元吉（宋代）

几年客勾吴，盘馔索无有。
鯹鹹咀彭蜞，臭腐羹石首。
牛心与熊咀，梦寐不到口。
朅来灵山下，空肠尚雷吼。
苜蓿映朝餐，杞菊富肴簌。
相过有贤士，无以侑卮酒。
跰跹樽俎间，见此青裙妇。
百金买市城，竞拾不论斗。
枵中本离化，黝质真坤耦。
稍稍被寒泉，累累付清滫。
舒觞颇甘豢，窒户还畏剖。
芼姜摘其元，璀璨置瓦缶。
中年消渴病，快若尘赴帚。
含浆与文蛤，未易较先后。
吾生亦何为，甘此味岂厚。
醢之自周官，竞我乃田叟。
尚殊鼠供苏，复烦蟆饷柳。
北风饫竹实，南俗夸针取。
虽非绿纹酌，仅免青泥呕。
据龟定应用，噉鰒良可丑。
谁能事颜色，此腹嗟敢负。
诗成调儿曹，吾意真亦偶。
送成都漕
刘跂（宋代）

里巷居偏近，生平月亦同。开怀一笑语，转首两西东。

共是尘劳内，全输吏隐中。鱼来勤尺素，淮汴古来通。
题山居十绝·寒岩
胡仲弓（宋代）

境於胜处筑新岩，中有仙翁换骨函。
门户本来无锁钥，白云从此不须缄。
折梅送友人
陈著（宋代）

一朵梅花直一时，诗须清似此花枝。
能诗人去花无王，图得重来未落时。
还陕述怀
李世民（唐代）

慨然抚长剑，济世岂邀名。
星旂纷电举，日羽肃天行。
遍野屯万骑，临原驻五营。
登山麾武节，背水纵神兵。
在昔戎戈动，今来宇宙平。
早秋曲江感怀
白居易（唐代）

离离暑云散，袅袅凉风起。池上秋又来，荷花半成子。

朱颜易销秋，白日无穷已。人寿不如山，年光忽于水。

青芜与红蓼，岁岁秋相似。去岁此悲秋，今秋复来此。
忆平泉杂咏。忆春雨
李德裕（唐代）

春鸠鸣野树，细雨入池塘。潭上花微落，溪边草更长。

梳风白鹭起，拂水彩鸳翔。最羡归飞燕，年年在故乡。
舟泊吴江三首
杨万里（宋代）

江湖便是老生涯，佳处何妨且泊家。
自汲松江桥下水，垂虹亭上试新茶。
夜景又作
郑畋（唐代）

铃绦无响闭珠宫，小阁凉添玉蕊风。

枕簟满床明月到，自疑身在五云中。
送杨仪曹养病归东吴
王弼（明代）

杨君文如雪溪竹，清圆瘦劲无不足。
笔牵万牛又神速，顾视余子诚碌碌。
仪曹官好有拘束，神驹受控翻局促。
以兹气郁不得舒，三月卧床手扪腹。
我知君病乃非病，两度谒君呼起沐。
君言吾疾殊可怪，合眼常见吴山绿。
即日上书谢至尊，臣身颇类罝中鹿。
得报欣然心自贺，明珠出泥还故椟。
丈夫落落期千载，不必纷纷空食粟。
次韵曾侯见寄
释德洪（宋代）

客食石门寺，而今仅两年。衰迟嗟我老，邂逅识君贤。

圣域人称亚，儒林秀誉先。未揎攀桂手，已许买山钱。

垄麦秋期近，庭槐昼影圆。方思归去日，忽得寄来篇。

意合蒙推奖，情亲出爱怜。格幽凌雪劲，词锦照人鲜。

把玩欣无厌，行吟却怅然。句追工部袂，气拍翰林肩。

世已惊殊异，名宜改半千。永怀风露重，绕遍旧池莲。
柳下暗记
李商隐（唐代）

无奈巴南柳，千条傍吹台。更将黄映白，拟作杏花媒。
秋蝶
陈颢（元代）

粉褪香消力渐微，多情犹自舞斜晖。野花篱落西风冷，不比春园得意飞。
木末亭
郭昭（明代）

亭子山之上，登之复隐山。
每过深树下，常见一僧还。
醉怯春风丽，游同夜月闲。
可怜荒冢竹，碧血总成班。
和千家诗六十首 其三十九 初夏睡起
李江（明代）

流水高山老伯牙，孤桐谁许碧笼纱。枕痕春色天长午，坐对蔷薇一树花。
和熙阳太史庐陵道中作
林弼（明代）

我本山林人，偶作江海客。及兹指南征，颇苦炎暑剧。

溽雨暗江浦，潦水日已积。飞流出高树，栖苴在绝壁。

舟小畏湍驶，石乱惊峡窄。仰观冰雪屋，俯瞰鼋鼍宅。

涉险豁壮心，吊古悲陈迹。江干彼何神，缥缈留庙脊。

岁时走巫祝，牲酒纷狼籍。我行不暇祷，风至即挂席。

但令饮量宽，何恤吟骨瘠。苍莽江云秋，霏微山日夕。

候吏致慇勤，慰我远行役。吾生当有营，匡时可无策。

天王今圣明，万里如咫尺。外服广怀柔，内治深综覈。

幸复际雍熙，焉能守迂僻。山豹隐雾文，溟鹍振风翮。

纳纳乾坤大，皦皦日月白。愿成越裳书，庶以裨丘索。
贺新凉 题袁尚统岁朝图，为李枚卿比部
吴重憙（清代）

环诵题图句。正纪年屠维掩茂，我生初度。卅四光阴浮云过，消得春声无数。

那更有童心如故。爆竹阶前轰若市，任黄粱烂熟鼾难足。

浑忘矣，岁云暮。

晨星老辈今何处。爱吾庐流传一卷，断缣零素。风雪宣南三椽屋，几日霜寒冰冱。

却怎把残年勒住。腊鼓已催韶信至，伴回黄转绿中庭树。

婪尾酒，先分付。
柳溪
许及之（宋代）

通衢暖辔出邢台，突有池台号柳溪。自过淮来无此趣，千年华屋但鸡栖。
不寐
侯铨（清代）

露滴寒蛩咽，风高枕簟凉。归心凭短梦，一夜几还乡。
长门怨
薛采（明代）

玉莲合殿散青烟，花泣长门春可怜。自恨此身不如燕，寻常飞到御床前。
赠周景远田师孟
赵孟頫（元代）

与子同客帝王州，一日不见如三秋。
风高气肃雁声急，天青日暖蛛丝游。
篱下黄花为谁好，水边红树令人愁。
世间万事可拨遣，日日痛饮醉即休。
项三秋子招集湖舫分韵得扶字
许钺（清代）

夏浅胜春日，频烦折简呼。云开山耸翠，雨足水平湖。

小艇收鱼笱，荒台剩鼠姑。尚余豪兴在，藤杖不须扶。
风入松·阴阳爻变坼乾坤
王吉昌（元代）

阴阳爻变坼乾坤。运一气高奔。推移动静分升降，摄浮沉、造化归根。引养谷神不死，表塞兑，闭其门。七星罗列绕昆仑。分取舍司存。扶持日进无为道，现神光、金色高喷。巧酝华英成秀，露玄体，证阳魂。
题穆叔晦雨净风香亭三首 其二
萧立之（宋代）

风标王谢佳子弟，气岸夷齐旧典刑。骑马纷纷尘及腹，几人爱此竹间亭。
戊午重九
陆游（宋代）

朋旧相望天一涯，登高结伴只邻家。
秋风自欲吹纱帽，衰鬓何曾泥菊花。
药市神仙思益部，糕盘节物记京华。
自怜病後欢悰薄，小醉归来日未斜。
遣兴
陆游（宋代）

马迹车尘不到门，暮年万事付乾坤。读书浪苦只取笑，识字虽多谁与论。

骨相元非金马客，梦魂空绕石帆村。浊醪幸有邻翁共，莫厌从来老瓦盆。
句 其三十七
王随（宋代）

永夜起松籁，满山疑雨声。
拟白香山有木诗 其二
倪涛（宋代）

有木盛湖湘，其名赋束楚。同在新蒸中，独以翘楚许。

丛生浸以滋，藩触势莫阻。托质非无用，横生未得所。

偏不侪梓枌，翻忧害禾黍。或慕坚强性，相依近居处。

下趋棘与荆，当路苦徒侣。山樵不可刈，聚类快一炬。
题野鹤孤云卷赠闫道人
胡应麟（明代）

科头无一事，松下日盘桓。骨相堪鹏背，生年异鹖冠。

月轮天柱顶，云色洞庭干。薄暮扬舲去，相携问大丹。
临江仙 暑剧，移酒就溪流 漱，因少憩松阴
洪希文（元代）

欲借明光无问处，野怀雅趣林丘。不妨枕漱事迟留。千岩如竞秀，万壑欲争流。月观风亭随处好，顿令热恼全收。一觞一咏足清游。世情看白发，心事付沙鸥。
点绛唇（和张文伯除夜雪）
王之道（宋代）

透幕穿帘，回风舞态能轻妙。不须相恼。江上春来了。

一阕清歌，唱彻琼楼晓。春工巧。柳颦梅笑。点缀芳菲早。
石塘寺
阮之武（宋代）

洗开无用木，放出自然屏。一簇冈峦势，多般人物形。

金坚性难坏，玉润色常青。得地生禅刹，休嗟在大坰。
凤儿花 其二
释居简（宋代）

弄玉何年堕翠钿，托根便作九包妍。飞花只合秦楼去，莫与金钗压鬓蝉。
寄居道林寺作
齐己（唐代）

岚湿南朝殿塔寒，此中因得谢尘寰。已同庭树千株老，

未负溪云一片闲。石镜旧游临皎洁，岳莲曾上彻孱颜。

如今衰飒成多病，黄叶风前昼掩关。
江阴寓舍漫兴六首 其四
徐淮（明代）

读书茅檐下，古道照我颜。掩卷思古人，邈焉不可攀。

当夕屡废寝，当昼屡废餐。浮辞炫俗易，实理躬行难。
秦州杂诗二十首 其十七
杜甫（唐代）

边秋阴易久，不复辨晨光。檐雨乱淋幔，山云低度墙。

鸬鹚窥浅井，蚯蚓上深堂。车马何萧索，门前百草长。
水调歌头 登紫霄峰
詹玉（宋代）

藜杖破晴碧，铁笛叫苍寒。
此中别有天地，初不是人间。
落魄半别诗酒，自在一襟风月，知我者庐山。
抚剑九州隘。
飞笔五湖乾。
采黄精，煮白石。
勘元关。
有时龙吟虎啸，沧海一丸丹。
俯仰百年宇宙，移换几番陵谷。
尘世只如闲。
长啸上天去，直赴紫薇班。
曹氏寒碧即事
葛绍体（宋代）

屋头杨柳绿参差，小竹疎花此更宜。
帘漾水纹闲昼日，早秋风物似春时。
秋潭吟
华岩（清代）

川谷险不塞，林薮幽可探。夙驾兴东郭，遥遥诣西潭。

坐揽石壁趣，泼面飞生岚。萝蔓互牵束，蓠芷相{矜}鬖。

鸟佚攀树息，鱼定抱沙潜。溪嗽无止水，云卧有寒岩。

明游情已怿，暮观智自酣。感此捐猥吝，澄抱绝痴贪。
送李才元
刘敞（宋代）

车马何赫奕，观者更叹息。富贵归故乡，任州二千石。

赐金为亲寿，衣锦供子职。里闬纳华驷，公堂列严戟。

地兼百城会，众有万户籍。指撝吏奔走，宣布民悦怿。

丈夫虽非通，岂负稽古力。怀章过故人，笑别见颜色。

吾徒若匏瓜，长繫惭不食。赠君当何言，有信勉相忆。
夏日即事
周棐（元代）

新浴坐溪馆，微凉在虚襟。风条振宿雨，石泉和鸣琴。

因兹尘外境，怡我关世心。何事城郭居，烦思苦沈沈。
嘉禾百咏 其八十三 霍将军庙
张尧同（宋代）

弼汉功非浅，谗夫可奈何。海神今亦畏，安敢布风波。
胜法寺
李光（宋代）

舍南舍北竹千竿，镜净无尘碧玉寒。中有老人清似水，晚来相对倚栏杆。
句
司马光（宋代）

不知藏在何人手，却向尊前斗弄拳。
赠宣密大师不出院
释智圆（宋代）

侯门林请谒，香火务真修。
古院扃苍藓，他山空旧游。
出禅庭月晓，开卷竹窗秋。
已得栖幽趣，何须买沃洲。
似表弟之钱塘约岁前归愆期不至以诗寄之
李弥逊（宋代）

雪泥断路屋生云，暗坐陵阳一月春。
黄犬有知空寄恨，青毡无梦独伤神。
急行已负梅花约，渐老长思棣萼亲。
尽吸西湖来着语，莫弃风月付劳新。
关试后嘉会里闻蝉感怀呈主司
顾非熊（唐代）

昔闻惊节换，常抱异乡愁。今听当名遂，方欢上国游。

吟才依树午，风已报庭秋。并觉声声好，怀恩忽泪流。
美哉一首送韦城主簿欧阳君
苏轼（宋代）

美哉水，洋洋乎，
我怀先生，送之子于城隅。
洋洋乎，美哉水，
我送之子，至於新渡。
念彼嵩雒，眷焉西顾，
之子于迈，至於白马。
白马旧邦，其构维新，
邦人流涕，画舫之孙。
相其口髯，尚克似之，
先生遗民，之子往字。
题洗耳亭
周巽（元代）

路入青原去，停骖洗耳亭。偶闻徵隐逸，来此濯清泠。

问法黄龙在，吟诗白鹤听。巢由不可见，松月满窗棂。
送排保甲陈祐甫
苏辙（宋代）

我生本西南，为学慕齐鲁。
従事东诸侯，结绶济南府。
谁言到官东，旱气裂后土。
饥馑费囷仓，剽夺惊桴鼓。
缅焉礼义邦，忧作流亡聚。
君来正此时，王事最勤苦。
驱驰黄尘中，劝说野田父。
穰穰百万家，一一连什伍。
政令当及期，田闾贵安堵。
归乘忽言西，劬劳共谁语。
读常君殉难遗诗题后
周廷采（清代）

黑风摧营云破墨，慷慨从军命如纸。上马杀贼贼势众，此日常公为忠死。

伊昔常公来辽东，挟策上奏长安宫。秋月春风称意日，天街十里香尘红。

一麾远赴巴蜀道，到处甘棠思拜召。蠢彼丑类稽天诛，蚁自营营蜂亦闹。

常公矢劳供转输，性命直与刍粮俱。何来鼠子敢窥窃，横刀裂眦争须臾。

乃知大义发大勇，科第须教名节重。尤荷天朝报锡殊，生气如存死无痛。

诗编磊落钦璠玙，报国不愧文章誉。读公遗诗酹公酒，大星晱晱灯残孤，金旂风辔公归乎。
西兴
孔平仲（宋代）

舟行颇濡滞，累日驿前溪。大雨翻盆盎，狂风作鼓鼙。

两潮空朝晚，一水限东西。忆昔游湖棹，新晴傍会稽。
驿鼓三首 其三
龚自珍（清代）

书来恳款见君贤，我欲收狂渐向禅。早被家常磨慧骨，莫因心病损华年。

花看天上祈庸福，月堕怀中听幻缘。一卷金经香一炷，忏君自忏法无边。
水磨
郭祥正（宋代）

盘石琢深齿，贯轮激清陂。运动无昼夜，柄任谁与持。

霹雳驾飞无，盛夏移冬威。功成给众食，势转随圆机。

翻思兵家言，千仞俯可窥。又想对明月，大壑投珠玑。

睥睨巧匠手，不使差毫釐。牛驴免穿领，僮仆逃胼胝。

利用固已博，沉吟岂虚辞。愿将水磨篇，荐之调鼎司。
閒居杂咏三十二首·耻维
陈淳（宋代）

耻以维其心，在心每知愧。
不善临吾前，真如负芒刺。
白须
苏辙（宋代）

少年不办求良药，老病无疑生白须。
下种已迟空怅望，无心犹幸省工夫。
虚明对面谁知我，宠辱当前莫问渠。
自顷闭门今十载，此生毕竟得如愚。
梅花十绝答石塘二林
刘克庄（宋代）

东邻安得如渠白，西域何曾有许香。
苏二聪明真道著，杏花恐不敢承当。
逍遥咏
宋太宗（宋代）

逍遥贤圣乐，我闷俗情愚。
鄙俚何堪数，斟量解卷舒。
恶缘须尽去，善事好相於。
忙急真如梦，乾坤造化殊。
春日雨
温庭筠（唐代）

细雨濛濛入绛纱，湖亭寒食孟珠家。

南朝漫自称流品，宫体何曾为杏花。
皋桥（在阊门内，由汉皋伯通所居得名。唐妓
高启（明代）

阊门啼早鸦，拂面见飞花。
绿水通螭舫，红桥过犊车。
谁寻伯通宅，只问泰娘家。
嘉靖丙戌六月五日京兆驿观进贡狮子歌
张治道（明代）

嘉靖中叶称至治，海内纷纷多异瑞。
天子虽闭玉门关，狻猊犹自远方至。
呜呼！此物胡为来？钩爪巨牙身嵬嵬。
忠顺丘墟土番叛，西域之国绝贡献。
月支疏勒称西极，此物十年达中国。
目光如电众所惊，踞地咆哮天为黑。
倾都之人尽来观，我亦走马入长安。
长安市人色无欢，为道食羊责县官。
一时无羊人遭鞭，羊备犹索打干钱。
高鼻番人眼如拳，锦衣绣裤赤槛前。
有时玩弄口生烟，猛烈惊奔声震天。
百兽跄地虎豹，鸡犬不复鸣青田。
狻猊之外有青兕，四十年前曾过此。
异像常闻父老传，奇形尚在丹青里。
噫嘻！先皇好搏兽，豹房虎圈亲来斗。
自谓真龙虎敢当，挽衣一近遭虎伤。
至今海内传其事，呜呼此物安足视！凤凰绝鸣，麒麟不游
。
牛马不蔽野，狻猊达皇州。
我来观罢生繁忧。
荠花
董嗣杲（宋代）

挑根扫叶古墙阴，雨后青腴有客寻。又见开花如雪处，不知遍野已春深。

山殽难入膏粱味，冰室偏钟采撷心。荼苦回甘谁识取，周诗历历播微吟。
过天姥岭示男㞦
赵抃（宋代）

吾子沿江千里来，我车不惮陟崔嵬。永嘉贰政年方壮，未用斑衣学老莱。
寄陆补阙（前年同登科）
白居易（唐代）

忽忆前年科第后，此时鸡鹤暂同群。

秋风惆怅须吹散，鸡在中庭鹤在云。
赠尤水部
王鸣盛（清代）

回首冰霜绝塞行，谪居翰墨有余清。留连风月皆忠孝，挥洒才华本性情。

讵止芙蓉映初日，直看碧海掣长鲸。一编细把镫前读，病眼摩挲分外明。
悦耳老堂
李新（宋代）

厚荫林烟翠一围，幽幽门馆暗生辉。
行云转影月先到，流水飘香莺自归。
碧玉已抽云梦干，芙蕖犹舞汉宫衣。
风历北窗琴自动，成文无处问知音。
题孙元京近诗
方回（元代）

后生如猬总能诗，骨弱瞳昏俗不治。忽似再生萧德藻，已应突过李之仪。

扫红紫阵观黄落，悬万千钧系一丝。精刮洁磨犹未已，直须陶谢与同时。
神灯
朱天民（宋代）

昔向长老说，北山有神灯。
六月神初度，邑人竞高登。
夜深无消神，忽其见崚嶒。
璀璨作奇葩，点缀横玉绳。
渐渐出阴壑，两两度松藤。
乍明既倏晦，此没或彼兴。
光中若有人，前后相参承。
久久乃散去，各自为侪朋。
神意会群望，欢尽车方升。
我家枕朔冈，梦寐云气腾。
日暮启窗户，挥扇却炎蒸。
跂于默一祝，祥光来相应。
体大赤杲日，中莹融明冰。
此乃少为贵，群嘱当未曾。
再拜灯复出，照我心渊澄。
李正之丈提刑挽词 其一
韩淲（宋代）

犹记登龙日，分明捉月仙。精神超物表，才术本天然。

符节多遗爱，玺书行九迁。岂期归蜀道，乃尔閟重泉。
沁园春·淮海知名
佚名（宋代）

淮海知名，今日刘郎，胜如旧时。记当年幕府，从容赞画，云从万骑，电掣千麾。威震新塘，气吞涟楚，涤扫妖氛但指期。论功处，载骖鸾鹤，衣锦赋荣归。九重诏已封泥。看稳上青云万丈梯。况平生慷慨，闻鸡起舞，中原事业，不付公谁。昨夜颁春。明朝献岁，且对椒盘奉寿卮。功名事，不输前辈，行到凤凰池。
使东川。汉江上笛
元稹（唐代）

小年为写游梁赋，最说汉江闻笛愁。

今夜听时在何处，月明西县驿南楼。
饮黎希明赴与学教论
陈纪（宋代）

冷官仍冷地，况味淡于僧。
泮水无一亩，乱山知岁憎。
树云侵绛帐，山雨翳青灯。
若有登临句，寄予能不能。
示儿
舒岳祥（宋代）

蜕蝶将舒魄尚凝，如痴如梦复如醒。
风吹海水飞成雪，月入梅花脉作冰。
有口勿言唯饮酒，无家可著不如僧。
眼前喜见行王政，已有添丁充践更。
次韵择之润陂有作
朱熹（宋代）

我行欲安适，莽莽穷山陂。晨装远林表，午憩通川湄。

旷望想慈亲，行役嗟吾儿。喟然陟屺叹，归心浩无涯。

晓霜徒御寒，暮雨朋俦悲。前期谅非远，无为苦愁思。
卜天种昼寝，戏成
张煌言（明代）

新秋萧飒北窗凉，一枕羲皇梦亦长；试问漆园蝴蝶影，可曾逆旅闹黄粱？
和谭鍊师见寄
徐铉（宋代）

一别高人世事多，归山歧路转蹉跎。
定知上药延衰齿，每忆玄谈养太和。
任道人生如梦寐，也从时态起风波。
锦囊真籙遥相许，只待飙轮更一遍。
苍梧谣 其十 周生意有所惑，作此戏之
梁德绳（清代）

空。吹落春花不见踪。东风冷，何处觅残红。
感交
魏之琇（清代）

陵苕本弱植，葳蕤托翘柯。春风吹林端，蒙茏吐繁华。

曰余幼失所，飘转随蓬科。引蔓值松柏，垂阴搴薜萝。

烟霞缅焕烂，云日思荡摩。钦哉数君子，晨夕更切磋。

白玉幸辞璞，精金念离沙。廊庙虽弗施，管弦聊可歌。

登高一望远，啸侣何其多。岁月亦易迈，存没频兴嗟。

湖山自终古，江海无回波。逝者既云已，来者将如何。
氐州第一·玉蝀桥晓看新荷，用清真韵
李岳瑞（清代）

娇绿颦波，新粉媚雨，嫣然数点花小。翠叶凉鸥，柔茎惊鹭，香溢虹梁缥缈。

云表蟾钩，露气浸、寒光分照。钿阁新欢，霓裳旧曲，并催人老。

素鲤江南芳讯少。更何意、回肠千绕。镜槛春痕，琼华影事，甚苦萦襟抱。

问瑶姬，天样远，空凝睇、愁鬘一笑。玉殿秋来，梦醒时、余霞映晓。
为颜氏赋诗
韩兰英（南北朝）

丝竹犹在御，愁人独向隅。弃置将已矣，谁怜微薄驱。
二叠
刘克庄（宋代）

汉魏诸贤韵已卑，六朝人物复何为。
平生老子羞由径，不识虫儿与玉儿。
西兴寄呈东畎先生
施枢（宋代）

生平未始识东州，不谓招邀得漫游。南镇门前秦望晓，西兴浦口浙江秋。

风搏怒气潮初落，山涌青冥雨乍收。岂为登临重回首，使星只在五云头。
看花
陈锡金（清代）

看花有兴且随缘，辟谷无方莫学仙。三折肱难肉白骨，一弹指易过青年。
晨起二首
张耒（宋代）

楚乡秋早倦炎蒸，长恨梧桐不可凭。
爽气忽随风雨至，晓堂无寐独神惊。
偈二十首 其十
释鼎需（宋代）

行亦禅，坐亦禅，语默动静体安然。江上晚来堪画处，一叶扁舟破远烟。
忆洛中所居
白居易（唐代）

忽忆东都宅，春来事宛然。雪销行径里，水上卧房前。

厌绿栽黄竹，嫌红种白莲。醉教莺送酒，闲遣鹤看船。

幸是林园主，惭为食禄牵。宦情薄似纸，乡思争于弦。

岂合姑苏守，归休更待年。
怀剡川故居
释仲皎（宋代）

断雪流水古岩隈，忆得柴门半扇开。
雪打子猷船上过，春从灵运屐边来。
逃禅野榻排芳草，觅句寒崖扫落苔。
容易三年抛绝去，不胜啼月晓猿哀。
黑龙潭古梅歌
何彤云（清代）

寒潭黑虬老不死，偶向潭中攫云起。雪深霜厚忽僵立，万点骊珠缀花蕊。

清芬微动月皆香，古干屈蟠铁难比。天荒地老不知年，仿佛传闻自唐始。

唐家铁柱支炎天，荆榛久没蛮中烟。玉斧划断梁益土，冷落又阅三百年。

此时灵虬在何处，抱珠想复潭中眠。时平神物再出世，腾拿依旧蟠蜿蜒。

从此花开有常岁，岁岁天地春先旋。呜呼！和羹自古须此材，蒟酱乃使西南开。

金马去已久，碧鸡不再来。余此一树好枝格，不知几生始修得。

莫更踊跃变化入潭中，使我华山昆水无颜色。
入阊门
谢肃（明代）

乱后阊门暂得归，莫春三月马騑騑。桃花也复如人面，柳絮依然点客衣。

画舸神仙流水远，綵云楼阁劫灰飞。姑苏两度看游鹿，莫倚东风问是非。
金刚随机无尽颂·结实分主
释印肃（宋代）

削去百千重，字字括归宗。
达佛真知见，不离此心中。
比访叔才旋蒙赐诗以贫不能留客为愧次韵
葛立方（宋代）

一舸风帆放晚秋，访君幽巷卜淹留。
绿摇岸柳容如舞，碧蘸溪毛美可羞。
喜见林宗銮为辍，久钦阿大语难休。
土贫鸡黍无劳具，谋食何如道可谋。
追和李义山赋菊二首
王之道（宋代）

嫩萼犹封绿，繁英已醉黄。
雨余三径晚，秋到一枝香。
滴滴盈朝露，晖晖映夕阳。
何妨浮玉斚，共醉木兰堂。
和子贤途中九绝 其九
欧阳澈（宋代）

桐圭柳带正凋疏，匹马区区倦远途。肠断不堪回首处，寒云影里雁声孤。
谢赐宸翰扇
曹勋（宋代）

恩从清暑殿中传，凤翥龙盘墨色鲜。
何物老臣容拜赐，御风挟月下中天。
拟庭中有奇树
王立道（明代）

南山有松柏，女萝相缠绵。攀枝采女萝，感叹终无言。

草木自因依，何况骨肉间。缄萝寄同父，路遥安得便。
赠太素庵轲律师
陈师道（宋代）

林间细路暗通门，火合深藏雪里春。
自笑世间千计错，羡他湖上十年人。
三江
陆游（宋代）

三江郡东北，古戍郁嵯峨。
渔子船浮叶，更人鼓应鼍。
年丰坊酒贱，盗息海商多。
老我无豪思，悠然寄醉歌。
咏梭鱼
陈毓瑞（清代）

水阔天空云影疏，喜看陶侃网梭鱼。莺鸣柳岸投竿处，鸥影烟波泛宅居。

得意风云龙破壁，感怀日月鲤遗书。夕薰残落炊烟起，正是渔舟唱晚初。
近村
陆游（宋代）

家居每思出，出亦无与游。
江山岂不佳，乃复生我愁。
不如适近村，家家业农畴。
深巷鸣鸡犬，长陂下羊牛。
枣熟稻当获，桑落酒可篘。
宁无宾祭须，柿栗良易求。
医翁日过门，得药疾自瘳。
婚嫁不出村，百世加绸缪。
我来每绝叹，恨不终岁留。
人生正应尔，底事须王侯！
颍阳东溪怀古
崔曙（唐代）

灵溪氛雾歇，皎镜清心颜。空色不映水，秋声多在山。

世人久疏不，万物皆自闲。白鹭寒更浴，孤云晴未还。

昔时让王者，此地闭玄关。无以蹑高步，凄凉岑壑间。
句
陈珏（宋代）

石洞云归春雨足，海门月上夜潮生。
读岳鄂王行实
胡仲参（宋代）

飞鹄来何意，英雄此日生。
山河张胆气，宇宙载风声。
一片堂中纸，千年身后名。
至今坟上木，犹作不平鸣。
九日蓝田崔氏庄
杜甫（唐代）

老去悲秋强自宽，兴来今日尽君欢。
羞将短发还吹帽，笑倩旁人为正冠。
蓝水远从千涧落，玉山高并两峰寒。
明年此会知谁健？醉把茱萸仔细看。
拂水庄赠钱受之宗伯
尹伸（明代）

虞山如娥眉，斜势分城郭。
其下为澄湖，光翠相磅礴。
是宜有园林，收之以楼阁。
湖山真性情，秋候饶领略。
于时冻雨过，长廊奔细壑。
虎菼结层阴，红蕖芳未落。
以公泉石心，有时还下钥。
五载苦经营，为余数日作。
天下纷兵戈，朝廷需管乐。
安石恐不免，未易亲林薄。
安得闲如我，长此伴松鹤。
偈颂十三首 其五
释智愚（宋代）

净瓶里澡洗，古梼下修身。彼此寸长尺短，何妨忝为切邻。

相见又无事，不来还忆君。杜鹃啼断月如昼，不似寻常空过春。
鹿邑署中
柯劭憼（清代）

何事他乡客，淹留迄至今。官斋连夜雨，泽国足春阴。

小院通花气，閒窗度鸟音。仙台城内有，几日废登临。
赋得白鸥歌送李伯康归使
卢纶（唐代）

积水深源，白鸥翻翻。倒影光素，于潭之间。

衔鱼鱼落乱惊鸣，争扑莲丛莲叶倾。

尔不见波中鸥鸟闲无营，何必汲汲劳其生。

柳花冥濛大堤口，悠扬相和乍无有。轻随去浪杳不分，

细舞清风亦何有。似君换得白鹅时，独凭阑干雪满池。

今日还同看鸥鸟，如何羽翮复参差。复参差，

海涛澜漫何由期。
息讼歌用白话体
陈毓瑞（清代）

听、听、听，听我劝，劝尔人民莫结怨。结怨最易是诉讼，所争无非小事件。

一状告了自必传，原被两造须到案。你说你是他更是，一造诉来一造辨。

民事须先缴讼费，刑事亦花状纸钱。请人写状岂白劳，邀人作證更难言。

若遇坏人来架讼，受骗受欺尤可怜。无数金钱枉费了，骑虎之势下来难。

今日候批明日审，在店候了若干天。一堂讯结犹幸事，倘遇健讼更缠绵。

纵然胜诉出口气，得不偿失为那端。如果终归败了诉，折财呕气情难堪。

若知败诉由自取，从此收手尚保全。若是不服又上诉，未必能操必胜权。

一审二审又三审，家财万贯亦花完。到了悔时悔已晚，拖下债累问谁填？

败诉苦处说不尽，胜诉且莫笑开颜。我虽胜了他败了，岂知从此结下冤。

同乡共里虽不远，彼此嫌怨何日捐。不念旧恶是好汉，未必人人如此贤。

倘或怀怨思报复，后来吉凶更难卜。此时不遇他日遇，恩怨分明断更续。

欲求无怨将奈何，莫如待人以平和。和气致祥是非策，暗中受益是多多。

劝尔人民速觉悟，讼则终凶知道么？胜诉败诉终结怨，何苦平地起风波。

常言家和万事兴，切勿同室来操戈。又闻和平处世好，人纵欺我忍让过。

天下无不了之事，何必兴讼受折磨。所有利害已点破，回头是岸诵弥陀。

诚心苦口相劝导，聊作一篇息讼歌。
小重山 题画
徐喈凤（清代）

幅楮横堆万叠山。峭峰悬碧落，有无闲。下临绝壑启松关。

盘徊上、樵径所烟鬟。

瀑布激飞湍。望疑银汉落，滚层峦。千重竹树势何宽。

平桥渡、有客欲跻攀。
沁园春（月夜自和）
李曾伯（宋代）

嗟矍铄翁，对婵娟月，怀汗漫游。怅江湖幸有，季鹰鲈鲙，田园忍负，晏子狐裘。丹桂开时，青苹渺处，家在三吴天尽头。庭皋静，又一番叶落，天下皆秋。

少年弓剑边州。惊转首黄粱还梦不。叹悠悠千载，关山无恙，滔滔一水，岁月俱流。镜老菱花，笳悲芦叶，新雁数行人倚楼。君知否，把眉峰蹙破，岂为身愁。
为戴秀才题张骞乘槎图
魏初（元代）

一片枯槎物外仙，浪花如雪水如烟。只应直到天开处，冷笑閒横尽日船。
题怒吴楼 其一
屈大均（明代）

一片吞吴气，风涛共不平。天门高庙貌，江左畏神明。

正统还先主，偏安亦汉京。仲谋真国贼，遗恨是连营。
秋怀十首微云淡河汉疏雨滴梧桐为韵
杨冠卿（宋代）

秋风不肯来，如挽弓百斤。
忽然径排户，态度殊不文。
方深裘褐忧，暮雨低行云。
焚香快熟睡，梦破尚微曛。
九月十八日离魏都寄内二首 其二
刘摰（宋代）

肃肃霜风吹客衣，客怀多少寄金徽。到家细说淹留事，应笑苏秦困始归。
宾阳八景 其八 仙景迎晴
梁鱼（明代）

郡城北头古仙迹，阳乌早驾羲和辙。光笼琪树烟正收，霞映碧桃雨初歇。

盘陀石暖瑶草香，般若台高花影叠。家家男女喜春晴，无限园林飞蛱蝶。
邸中答曹仲辰见度
黎崇宣（明代）

江南日暖燕初飞，蓟北轻寒雁度迟。堤柳渐舒冬后叶，岭梅新度陇头枝。

手披瑶简悲还喜，梦对华裾信转疑。云树苍苍千万里，鹤桥风物倍相思。
晚田黄雀词
许及之（宋代）

黄雀不知来处所，或云海化或蛰土。秋至晚田拾禾黍，投身不知入罔罟。

十中八九不计数，黄雀之死孰怜汝。汝不如搏谷并布谷，又不能快活催麦熟。

农夫辛苦耕，无功食其禄。无功尚可那无厌，腹饱果然犹不足。

呜呼一年三百六十日，常时安在今时出。安得山间野谷生石田，与汝饱死终天年。

黄色雀，还可怜。
新晴
宋庠（宋代）

夕雾休残雨，霏霞侧半轮。
溪河虽早夏，陇麦尚馀春。
灰月收全晕，泥龙落故鳞。
高花树端湿，芳篠箨梢新。
雷去壶犹电，风来扇未尘。
横琴聊坐啸，何必垫游巾。
南浦 柯亭北发，余属王山人石谷写江上送行图贻之。与柯亭同填此词
龚翔麟（清代）

何处最销魂，对风江落日，一尊离酒。旧饯认河桥，怕重省、桥外欹亭眠柳。

烟凉雁老，那堪此际挥吟袖。唱尽临分长短句，算得鹧鸪啼否。

绵邮慢水层山，梦相寻正好，酥钿点牖。渡鼓未停挝，人已在、八桨船唇回首。

玉堤金斗，写愁凭仗丹青手。犀轴铺时休便卷，画尾曾填红藕。
和晚菊三首
廖行之（宋代）

何事秋光老更清，故应有菊占秋荣。
后来汉陛知薪积，晚出商山叹翼成。
三径惟将松比操，东篱那为酒含英。
纷纷红紫随时好，臆对西风诉不平。
寄乡中亲旧
陈造（宋代）

携书忆上上江船，捻指官曹欲二年。
白傅病多空自叹，老坡仙二却虚传。
人生修短庸非命，我判浮休不问天。
来岁过君定惊笑，尚堪诗酒与周旋。
送龙生岁贡之北京
李昌祺（明代）

淡云疏雨弄微和，北去金台路几多。地控中州连朔漠，天回北极拱星河。

陶山过雨青浮黛，沂水惊风白涌波。年少未应怜远别，临分不用唱离歌。
湘中杂咏十绝
王炎（宋代）

荡桨妨人拥衲眠，篷窗细雨湿炊烟。
江神念我怯行险，收却风波稳放船。
蝶恋花·碧玉高楼临水住
晏几道（宋代）

碧玉高楼临水住，
红杏开时，花底曾相遇。
—曲阳春春已暮，晓莺声断朝云去。
远水来从楼下路，
过尽流波，未得鱼中素。
月细风尖垂柳渡，梦魂长在分襟处。
安仁舣舟作
赵蕃（宋代）

客路不知时节移，忽逢柳色已依依。
无悰却数离家日，腊尽春回方始归。
定风波
魏夫人（宋代）

不是无心惜落花。落花无意恋春华。昨日盈盈枝上笑。谁道。今朝吹去落谁家。

把酒临风千种恨。难问。梦回云散见无涯。妙舞清歌谁是主。回顾。高城不见夕阳斜。
读华严经三绝 其二
李之仪（宋代）

老境侵寻上砌苔，自然生意不应栽。便应烈日鳞潜去，能得愁怀几度开。
同永叔子聪游嵩山赋十二题其十一登太室中峰
梅尧臣（宋代）

日夕望苍崖，崭崭在天外，
及来步其巅，下见河如带。
半壁云树昏，山根已滂霈。
约卿东巡以灵岩诸诗寄示闻已登岱岳
欧大任（明代）

灵岩寺里赋新诗，千骑东方星斗随。汉月颇窥三观石，秦云多斗五松枝。

燕齐有客谈仙诀，禽尚何年住岳期。揽辔西风应奏草，玉皇宫阙待亲祠。
次韵何宪太平道中书事
王十朋（宋代）

明刑清诏使，行部近清明。况有太平象，想亡愁叹声。

问民知疾苦，按郡戒将迎。更向金陵看，六朝馀故城。
乐庵初成二首
李衡（宋代）

投老庵居百事宜，早眠晏起不论时。
更长睡足披衣坐，倾耳林间竹画眉。
和吴侍郎题宾应僧房白鸡冠花
宋庠（宋代）

野卉秀禅庭，瑶华发素英。
托根真不染，肖质似先鸣。
露叶疑藏羽，烟蕤更作缨。
何妨依忍草，休辩好丹名。
薛简肃夫人挽词四首
梅尧臣（宋代）

美合周诗播，魂先岱岳归。
空堂迁旧榻，素月照灵衣。
珠翠香沉匣，丹青影挂帏。
百年亲戚泪，并作露霏霏。
试陈瞻 其三
李之仪（宋代）

门无关锁何由出，案有诗书敢自期。寻到古人留意处，绝胜把酒听歌时。
赋萧公伯辰庭桂秋香
金幼孜（明代）

蟾宫移得树苍苍，碧盖如云覆草堂。弈世盘根深雨露，四时孤草老风霜。

琼枝浸月秋无影，金粟含风夜有香。翘首南山应咫尺，早期招隐掇仙芳。
忆桃源
张继先（宋代）

白云堆里采芙蓉。枝枝香艳浓。灵龟畔岸起祥风。楼高十二重。

黄金殿，碧云笼。丹砂透顶红。神机运处鬼神通。清真达上宫。
送前始兴谢令二首 其二
赵蕃（宋代）

江南梅事已吹残，想见岭南青作团。邂逅诗成肯相寄，憧憧驿使入长安。
逃荒行
郑燮（清代）

十日卖一儿，五日卖一妇。来日剩一身，茫茫即长路。

长路迂以远，关山杂豺虎。天荒虎不饥，旰人饲岩阻。

豺狼白昼出，诸村乱击鼓。嗟予皮发焦，骨断折腰膂。

见人目先瞪，得食咽反吐。不堪充虎饿，虎亦弃不取。

道旁见遗婴，怜拾置担釜。卖尽自家儿，反为他人抚。

路妇有同伴，怜而与之乳。咽咽怀中声，咿咿口中语。

似欲呼爷娘，言笑令人楚。千里山海关，万里辽阳戍。

严城啮夜星，村镫照秋浒。长桥浮水面，风号浪偏怒。

欲渡不敢撄，桥滑足无屦。前牵复后曳，一跌不复举。

过桥歇古庙，聒耳闻乡语。妇人叙亲姻，男儿说门户。

欢言夜不眠，似欲忘愁苦。未明复起行，霞光影踽踽。

边墙渐以南，黄沙浩无宇。或云薛白衣，征辽从此去。

或云隋炀皇，高丽拜雄武。初到若夙经，艰辛更谈古。

幸遇新主人，区脱与眠处。长犁开古迹，春田耕细雨。

字牧马牛羊，斜阳谷量数。身安心转悲，天南渺何许。

万事不可言，临风泪如注。
柘轩
李侗（宋代）

三春采采为蚕供，衣被生灵独有功。
野外谩多閒草木，可惭无计谢东风。
开岁十日同李计部唐尚宝奉陪诸郡公南岩落成二首　 录一
章曰慎（明代）

小结山亭石径斜，探幽飞盖入烟霞。平临坛寺三千界，俯瞰江城十万家。

槛外徘徊看海色，樽前笑语落天花。古瀛文物从今盛，仙迹禅栖未足誇。
送董正字武归常州觐亲
姚合（唐代）

路岐知不尽，离别自无穷。行客心方切，主人樽未空。

楚樯收月下，江树在潮中。人各还家去，还家庆不同。
李参政挽诗
虞俦（宋代）

末路怀前辈，分符记旧临。
吴兴惭薤本，宝婺仰棠阴。
骥子尝倾盖，龙门亦整襟。
无繇陪执绋，楚挽寄哀音。
季夏东方初白闻蝉声有作
朱文治（清代）

新蝉尔清绝，破晓独长吟。一树忽秋到，满庭皆绿阴。

有人初觉梦，何处著鸣琴。莫漫催红日，檐前暑气侵。
和东涧丁卯上元日见寄三绝句
刘克庄（宋代）

臂短生来不善缘，那堪年已迫申辕。
聃书字字家人语，不似蒙庄好寓言。
应童子科欧阳文成觅诗漫以塞责
曾丰（宋代）

庐陵童子谓姓李，临川童子谓姓王。
二子读书选德殿，气吐虹蜺口翻浆。
六经诸子成串落，天子喜之移御床。
奏对首肯去目送，青衫黄牒恩异常。
江西得此二童子，后生气倍声名场。
前闻但有晏元献，今继者谁其欧阳。
身躯眇小胆气大，齿发幼艾言语苍。
况能大书开龙蛇，一字欲作千尺强。
明年试罢春昼长，低头拾官回未忙。
马蹄轻踏百草香，莺花助喜酒助狂。
长裾短刺倾侯王，早著归鞭荣故乡，
我其俟之螺水傍。
泷冈
曾丰（宋代）

堂堂马鬣封，清淑鞠其中。
庚戌岁行远，熙宁恩数空。
石羊委荒草，木鹤矫清风。
吊古凄相慨，苍然十八公。
学仙二首
韦应物（唐代）

昔有道士求神仙，灵真下试心确然。千钧巨石一发悬，

卧之石下十三年。存道忘身一试过，名奏玉皇乃升天。

云气冉冉渐不见，留语弟子但精坚。

石上凿井欲到水，惰心一起中路止。

岂不见古来三人俱弟兄，结茅深山读仙经。

上有青冥倚天之绝壁，下有飕飗万壑之松声。

仙人变化为白鹿，二弟玩之兄诵读。读多七过可乞言，

为子心精得神仙。可怜二弟仰天泣，一失毫厘千万年。
初夏游谢公岩
徐德辉（宋代）

又取纱衣换，天时起细风。
清阴花落后，长日鸟啼中。
水国乘舟乐，岩扉有路通。
州民多到此，犹自忆髯公。
闽中九日寄吴中诸兄弟
张釴（清代）

海天万里独登台，佳节空嗟白发催。愁绝雁声从北至，苍然秋色自西来。

霜清乌石蛮烟豁，潮落金崎越艇回。遥忆故园兄弟在，几人同把菊花杯？
和赵同叔送桂花韵
胡仲弓（宋代）

少年折桂已心灰，才臭清芬鼻观开。
喜见月宫和影落，传闻天女散花来。
黄金枝上留仙粟，白玉台前绝世埃。
聚远楼空成感慨，不堪时节苦相催。
奉和鲁望四明山九题。云南
皮日休（唐代）

云南背一川，无雁到峰前。墟里生红药，人家发白泉。

儿童皆似古，婚嫁尽如仙。共作真官户，无由税石田。
古石磴
易士达（宋代）

石磴嵌空不计年，青青薜荔带风烟。
谢公诗句今忘恙，只有红泉变玉泉。
浪淘沙（四之二）
贺铸（宋代）

一十二都门。梦想能频。无言桃李几经春。艳粉鲜香开自落，还为何人。

白纻别时新。苒苒征尘。镜中销瘦老于真。赖有天涯风月在，依旧相亲。
依韵和张中乐寺丞见赠
梅尧臣（宋代）

朝车走辚辚，暮车走辘辘。
黄埃蔽车轮，赤日烁车屋。
靡论远与近，安问疏与熟。
贤愚各有求，往返相磨毂。
我马不出门，我迹亦以局。
心慕中乐贤，道义闻且宿。
其言清而新，其貌古不俗。
书可到二王，辩可折五鹿。
往见未为劳，定交然後笃。
惠诗何劲敏，对敌射铜镞。
穿杨有旧手，惊雀无全目。
强酬非所当，宜将弓矢速。
道傍松竹
彭汝砺（宋代）

细细松千叶，纷纷竹万枝。寒声落幽径，碎影出疏篱。

冷逼风霜劲，清舍雨露滋。不须稂莠念，自有岁寒姿。
答杨方叔感怀
韩维（宋代）

吾闻古志人，往往感时节。
所悲非贱贫，要在奋功烈。
子今才且少，方以艺自拔。
譬如适万里，所利轮与辖。
翻然反虚无，乃与所事别。
愿持君子叹，勉蹈古人辙。
奉使契丹二十八首 绝句二首
苏辙（宋代）

乱山环合疑无路，小径萦回长傍溪。
仿佛梦中寻蜀道，兴州东谷凤州西。
日色映山才到地，雪花铺草不曾消。
睛寒不及阴寒重，搅箧犹存未著貂。
离齐州后五首
曾巩（宋代）

文犀剡剡穿林笋，翠靥田田出水荷。
正是西亭销暑日，却将离恨寄烟波。
与夏十二登岳阳楼
李白（唐代）

楼观岳阳尽，川迥洞庭开。
雁引愁心去，山衔好月来。
云间连下榻，天上接行杯。
醉后凉风起，吹人舞袖回。
司马文正公挽词四首
黄庭坚（宋代）

国在多艰日，人如大雅诗。
忠清俱没世，孝友是生知。
加璧延诸老，櫜弓抚四夷。
公身与宗社，同作太平基。
客有见过者既去喟然有作二首 其二
陆游（宋代）

永日安耕钓，馀年迫耄期。研朱点周易，饮酒和陶诗。

带箭归飞鹤，支床不瞑龟。此生君看取，死是出门时。
枞阳感旧
陶安（明代）

街衢楼阁几千家，掩映诸峰布两涯。岭海路通来货贝，湖溪水落富鱼虾。

十年兵火人何处，极目丘墟兔可罝。物盛还衰从可必，荣枯但看上林花。
句
李郁（唐代）

身死为修刘稹表，名高因让陆洿书。